'Grant: Hræðist ekki tölfræðina'
Avram Grant, knattspyrnustjóri West Ham, segir að sú tölfræði að einungis einu sinni í sögu úrvalsdeildarinnar hafi botnlið um jól bjargað sér frá falli hræði sig ekki. Áskorunin sé einfaldlega sú að West Ham verði þá annað liðið í sögunni til að forðast fall við slíkar kringumstæður.
West Ham er neðst með 13 stig en mætir Fulham í fyrsta leik morgundagsins í sannkölluðum fallslag Lundúnaliðanna á Craven Cottage, heimavelli Fulham, sem er fjórða neðst og með 16 stig. Hin tvö botnliðin, Wolves og Wigan, mætast líka á morgun svo það er ljóst að sviptingar og einhverjar breytingar verða í botnbaráttunni.
"Einu sinni var sagt að enginn myndi nokkru sinni hlaupa míluna á skemmri tíma en fjórum mínútum, vegna þess að enginn hafði gert það. Við getum hæglega gert eitthvað sem ekki hefur verið áður gert og við vitum vel hvað í okkur býr," sagði Grant á vef félagsins.
Ísraelsmaðurinn vísaði umtali um pressu á bug. Það væri pressa á öllum liðum og öllum stjórum, sama hvort liðið væri við botninn eða toppinn.
"Um það snýst fótboltinn. Það er pressa á okkur að ná í stig vegna þess að við sitjum á botninum. Við verðskuldum ekki að vera þar, það er mín niðurstaða eftir að hafa greint alla okkar leiki, en það fást engin stig fyrir að verðskulda eitthvað. Okkar takmark er að spila eins og við gerðum gegn Blackburn um síðustu helgi. Þá vorum við betri aðilinn, og við ætlum okkur stigin þrjú núna, því við þurfum á þeim að halda. Mark Hughes hjá Fulham er undir pressu, Wolves og Wigan eru undir pressu, líka Blackburn og líka sex efstu liðin," sagði Grant.
Leikur Fulham og West Ham á morgun hefst klukkan 12 á hádegi.
Avram Grant, knattspyrnustjóri West Ham, segir að sú tölfræði að einungis einu sinni í sögu úrvalsdeildarinnar hafi botnlið um jól bjargað sér frá falli hræði sig ekki.
Áskorunin sé einfaldlega sú að West Ham verði þá annað liðið í sögunni til að forðast fall við slíkar kringumstæður.
West Ham er neðst með 13 stig en mætir Fulham í fyrsta leik morgundagsins í sannkölluðum fallslag Lundúnaliðanna á Craven Cottage, heimavelli Fulham.
Ísraelsmaðurinn vísaði umtali um pressu á bug.
Það væri pressa á öllum liðum og öllum stjórum, sama hvort liðið væri við botninn eða toppinn.